أݣدال هوّا مفهوم تاريخي ف لمغريب، كينطابق علا جنان، جرادي ؤلا حقولا د زّراعة لّي كتملكها جّماعة ؤلا لقصر ؤلا لمخزن، ؤ ممنوع علا عامة نّاس يدخلو ليها، سوا بشكل دايم ؤلا ف فترات محددة. حاليا هيّا سّمية ديال أحياء ؤلا جنان كاينين ف شحال د لمدون ف لمغريب، منها رّباط، فاس، مكناس ؤ مراكش. كلمة أݣدال جايّة من لأمازيغية ؤ كتعني يا إما جردة ؤلا لمرعا لمحروس، يعني لّي كيكون عادة مدوّر بيه سّياج ؤ ممنوع علا عامة نّاس يدخلو ليه. تاريخيا، لأحياء لّي تسمات ب هاد سّمية، خصوصا لّي جاو وسط لمدون، كانت بلايص فين كيرعاو لخيولا ديال لمخزن. لمصطلح د أݣدال ف دّلالة ديالو كيشير ل شي حاجة خاصة ؤلا ممنوعة. أرتيكل رئيسي: أݣدال (رباط) لأصل ديال هاد لحي ف رّباط كيرجع ل لوقيتة ديال لحماية لفرنساوية. دابا، ولّا حي راقي معروف ب لبوتيكات ديالو، رّيسطورات، لقهاوي، ؤ شي وزارات ؤ لإدارات. هاد لحي كاين فيه ݣار معروفة ديال تّران لّي هيّا ݣار د أݣدال، ؤ أهم شاريع فيه هوّا شاريع فال ولد عمير.